Les Escoles Esportives obrin les inscripcions per al nou curs
21 de agost de 2023

Les Escoles Esportives Municipals de l'Eliana arrancaran el pròxim 4 de setembre el nou curs 2023/2024 amb una àmplia oferta d'activitats per a realitzar durant tot l'any i per a totes les edats.

Les inscripcions es podran realitzar del 21 al 23 d'agost de manera en línia a través de formulari només per a persones empadronades i del 28 al 30 d'agost en línia i també presencial al Poliesportiu, en horari de vesprada, per a les persones que estiguen o no empadronades en la localitat.

Així l'oferta dirigida a menors comptarà amb una nova modalitat d'iniciació esportiva per a menors d'11 anys, i seguirà amb esports individuals consolidats com l'atletisme a partir dels 4 anys, pilota valenciana des dels 7, patinatge per a diversos nivells des d'iniciació fins avançat o tennis també amb diferents grups i nivells per als nascuts a partir de 2018.

Per als qui prefereixen les activitats en equip podran optar a bàsquet, futbol i vòlei. En aquest últim cas, l'oferta inclourà la modalitat de platja, pista i gespa tant de nivell iniciació com mitjà. Mentrestant, l'escola de ritmes continuarà comptant amb la pràctica de danses urbanes i gimnàstica rítmica.

Per la seua part les persones adultes trobaran entre l'oferta atletisme, diverses modalitats de pilates i de ioga, inclosa la de postpart, vòlei, tennis i marxa nòrdica. Per a la tercera edat, no faltaran activitats de salut a partir dels 65 anys i gimnàstica passiva, encara que en aquest cas seran únicament per a persones empadronades.

El nou edil d'Esports, Vicente Zamora, ha recordat la importància d'impulsar l'activitat física d’elianers i elianeres de totes les edats i que totes les activitats estan dirigides per especialistes esportius amb entrenaments específics adaptats per grups.